בס"ד, מוצש"ק ויחי תש"ף **דף מקורות לעיון ולהעמקה, הרב אודי שורץ**

ברכות דף ז'-ח', תפילה במניין

**א. תפילה במניין – גדרה, מעלותיה וסגולותיה**

1. **ברכות, דף ח':** "תניא נמי הכי, רבי נתן אומר: מנין שאין הקדוש ברוך הוא מואס בתפלתן של רבים, שנאמר: הן אל כביר ולא ימאס, וכתיב: פדה בשלום נפשי מקרב - לי וגו'. אמר הקדוש ברוך הוא כל העוסק בתורה ובגמילות חסדים ומתפלל עם הצבור - מעלה אני עליו כאילו פדאני, לי ולבני, מבין אומות העולם".
2. **יבמות, דף מ"ט:** "משה רבך אמר: מי כה' אלהינו בכל קראנו אליו, ואת אמרת: דרשו ה' בהמצאו! ... הא ביחיד, הא בצבור".
3. **זוהר ויחי:** "וַיִּקְרָא יַעֲקֹב אֶל בָּנָיו וַיֹּאמֶר הֵאָסְפוּ וגו', רַבִּי אַבָּא פָּתַח וַאֲמַר, פָּנָה אֶל תְּפִלַּת הָעַרְעָר וְלֹא בָּזָה אֶת תְּפִלָּתָם, הַאי קְרָא אוֹקְמוּהָ, וְאַקְשׁוּ בֵּיהּ חַבְרַיָיא, פָּנָה, הִקְשִׁיב מִבָּעֵי לֵיהּ, אוֹ שָׁמַע, מַאי פָּנָה? אֶלָּא כָּל צְלוֹתִין דְּעַלְמָא – צְלוֹתִין. וּצְלוֹתָא דְיָחִיד, לָא עָאל קַמֵּי מַלְכָּא קַדִּישָׁא, אֶלָּא בְּחֵילָא תַּקִּיפָא. דְּעַד לָא עָאֳלַת הַהִיא צְלוֹתָא לְאִתְעַטְּרָא בְּדוּכְתָּהּ, אַשְׁגַּח בָּהּ קב"ה, וְאִסְתְּכֵי בָּהּ, וְאִסְתְּכֵי בְּחוֹבוֹי וּבִזְכוּתֵיהּ דְּהַהוּא ב"נ, מַה דְּלָא עָבֵיד כֵּן בִּצְלוֹתָא דְסַגִּיאִין, דִּצְלוֹתָא דְּסַגִּיאִין כַּמָּה אִינוּן צְלוֹתִין דְּלָא מִן זַכָּאִין אִינוּן, וְעָאלִין כֻּלְּהוּ קַמֵּי קוּדְשָׁא בְּרִיךְ הוּא, וְלָא אַשְׁגַּח בְּחוֹבַיְיהוּ. בגין כך פָּנָה אֶל תְּפִלַּת הָעַרְעָר, מְהַפֵּךְ וְאִסְתְּכֵי בָהּ, וְאִסְתְּכֵי בָּהּ בַּמֶּה רְעוּתָא אִתְעֲבֵיד, וּמַאן הַהוּא ב"נ דְּצַלֵּי צְלוֹתָא דָא, וּמַאן אִינוּן עוֹבָדוֹי. בְּג"כ, לִיבָּעֵי לֵיהּ לְב"נ, דִּלְצַלֵּי צְלוֹתָא בְּצִבּוּרָא. מַאי טַעְמָא, בְּגִין דְּלָא בָזָה אֶת תְּפִלָּתָם, אף על גב דְּלָאו כֻּלְּהוּ בְּכַוָּונָה וּרְעוּתָא דְּלִבָּא. דבר אחר: פָּנָה אֶל תְּפִלַּת הָעַרְעָר, דָּא יְחִידָאי דְּאִתְכְּלֵיל בְּסַגִּיאִין. וּמַאן הוּא יְחִידָאי דְּאִתְכְּלֵיל בְּסַגִּיאִין, הֱוֵי אֵימָא דָא יַעֲקֹב".
4. **ספר הכוזרי, ג' י"ט:** "אמר החבר: אבל היתרון לקהל מכמה פנים. מהם כי הקהל אינם מתפללים במה שיש בו הפסד ליחיד והיחיד אפשר שיתפלל במה שיש בו הפסד ליחידים אחרים, ואפשר שיש ביחידים ההם מי שיתפלל במה שיש בו הפסדו ... ומפני כן קבעו לנו שיתפלל היחיד תפלת הצבור, ושתהיה תפלתו בצבור בעוד שיוכל לא פחות מעשרה, כדי שישלים קצתם מה שיחסר בקצתם בשגגה או בפשיעה, ויסתדר מהכל תפלה שלמה בכונה זכה, ותחול הברכה על הכל ויגיע לכל אחד מהיחידים חלקו ממנה. כי הענין האלהי כמטר מרוה ארץ מהארצות כשתהיה הארץ כלה ראויה לו, ואפשר שיכלול בה מי שאינו ראוי לו מהיחידים ויצלחו בעבור הרוב ... ומשל מי שהתפלל לצורך עצמו, כמשל מי שהשתדל לחזק את ביתו לבדו ולא רצה להכנס עם אנשי המדינה בהעזרם על חזוק חומותם, הוא מוציא הרבה ועומד על הסכנה, ואשר יכנס במה שנכנסים בו הצבור, מוציא מעט ועומד בבטחה, כי מה שמקצר ממנו אחד משלימו אחר, ותקום המדינה בתכלית מה שיש ביכולת, ויהיו אנשיה מגיעים כלם אל ברכתה בהוצאה מועטת עם הדין וההסכמה. ועל כן קורא אפלטון מה שיוציא בצד התורה, חלק הכל, ובעוד שיתעלם היחיד מחלק הכל והוא שיש בו תקנת צבורו, אשר הוא חלק ממנו, וחשב כי יותירנו לעצמו, הוא חוטא על הכל וחוטא לנפשו יותר, כי היחיד בכלל הצבור כאבר האחד בכלל הגוף. אלו היה מקפיד הזרוע על דמו כשהוצרך אל ההקזה, היה נפסד הגוף כולו ונפסד הזרוע בהפסדו".
5. **רמב"ם תפילה ונשיאת כפים, ח' א':** "תפלת הציבור נשמעת תמיד ואפילו היו בהן חוטאים אין הקדוש ברוך הוא מואס בתפלתן של רבים, לפיכך צריך אדם לשתף עצמו עם הציבור, ולא יתפלל ביחיד כל זמן שיכול להתפלל עם הציבור, ולעולם ישכים אדם ויעריב לבית הכנסת שאין תפלתו נשמעת בכל עת אלא בבית הכנסת, וכל מי שיש לו בית הכנסת בעירו ואינו מתפלל בו עם הציבור נקרא שכן רע".
6. **שו"ת הריב"ש, תקי"ח:** "מעת הוסר התמיד היה כפר נפשותינו לכלה הפשע ולהתם חטאת בעבדותינו לא עזבנו אלהינו. השאיר לנו אחריו ברכה עבודה שבלב זו תפלה. ומעת גלה כבוד מבית קדשנו ותפארתנו הנה בית תפלה יקרא מקדש מעט. ונאספו שמה נדיבי עמים עם אלהי אברהם לתת כבוד לשמו ונקדש בכבודו. לקיים מה שנאמר ונקדשתי בתוך בני ישראל. ועתה הוגד לי ושמעתי יש ביניכם קצת אנשים אחרי בצעם לבם הולך. משכימי בבקר שואגים לטרף יסובו עיר למלאכתם ולא יתנו לב ללכת בית התפלה לקבל עליהם עול מלכות שמים בתוך אחיהם. ולבקש מאל אכלם. ובסבתם נתפרדה חבילה ואין די י' הצריכין לכל דבר שבקדושה. שוא להם משכימי קום, שמו בשר זרועם, ומה' יסור לבם. ואולי הם שוגגים בזה נדמו מבלי הדעת. ולכן תזהירו בהם והודיעום מ"ש ז"ל (ברכות ו') אין תפלתו של אדם נשמעת אלא בבית הכנסת וכו'. אימתי עת רצון, בשעה שהצבור מתפללין, וכן אמרו ז"ל אין הקדוש ב"ה מואס בתפלתן של רבים. וכן אמרו כל מי שיש בית הכנסת בעירו ואינו נכנס שם להתפלל נקרא שכן רע. שנאמר כה אמר ה' על כל שכני הרעים. ואין צריך לומר באלו שהם צריכין להשלים לעשרה. ומדעתי ישמעו לכם. כי מי שעמדו אבותיו על הר סיני והוא מזרע אברהם לא ירים ראש כנגד הרבים בדבר כזה. חלילה, ושימו קנס ביניכם מפשוט או ב' פשוטים למי שלא יהיה בכל יום בבית הכנסת בשעת הנץ החמה. למען יהי' כל אחד ואחד זריז להיות שם ושומע לי ישכון בטח ושאנן מפחד רעה. ושלום לכם".
7. **שו"ת יביע אומר, אורח חיים ו' י':** "וע' להמבי"ט בס' בית אלהים (שער היסודות פרק לח) שכ', שמזמן משה עד אנשי כנה"ג היתה השכינה נגלית במקום הקרבן, ולכן כל אחד היה מתפלל לבדו כפי צחות לשונו, ותפלת היחיד ג"כ היתה נשמעת להקב"ה, ולא היו ישראל מתקבצים ערב ובקר וצהרים להתפלל בצבור במקום מיוחד. אלא כל אחד היה מתפלל ביחיד בביתו, ולכן לא מצאנו בתנ"ך זכר לתפלת צבור, עד לאחר החרבן שתקנו אנשי כנה"ג י"ח ברכות ודברים שבקדושה שאינן בפחות מעשרה ... ולכאו' קצת קשה ממה שלמדנו בברכות ז:"ואני תפלתי לך ה' עת רצון – אימתי עת רצון בשעה שהצבור מתפללין". הא קמן דדריש מקרא דדוד דבשעה שהצבור מתפללים הוי עת רצון ... אלמא שגם אז היו נאספים להתפלל בבהכ"נ ... וע' בירוש' פ"ד דברכות סוף ה"ד, דמוכח שגם בבית ראשון היו עולים ומתפללים בבהמ"ק".
8. **ספר בית תפילה לרבי אלעזר פאפו, בעל פלא יועץ:** "ומאחר שבדור יתום זה כמעט מן הנמנע לכון בכל התפילה, ואפילו למי שתורתו אומנתו ועוסק ביראת שמים כל היום, וכל שכן לשאר עמא דארעא, דאנחנו כשיכורים ולא מיין, אין לנו על מה לישען אלא על תפילת הציבור, הנה כי כן ראוי לאדם למסור נפשו להתפלל בציבור".
9. **שו"ת אגרות משה, אורח חיים ב' כ"ז:** "ואף שבגמרא ברכות דף ח' איתא שהוא משום דבצבור נשמע ומתקבל התפלה וכן הוא ברמב"ם ריש פרק ח' מתפלה, מסתבר שזה עצמו עושה החיוב דאם לא היה אפשריות לתפלתו של האדם להתקבל אפשר שלא היתה תפלה כלל ולא היה יוצא ידי מצות תפלה, ורק מכיון שכל תפלה אפשר שתתקבל יוצא אדם במצות תפלה משום שאף אדם שלא זהיר במצות אפשר שיש לו זכות שתתקבל תפלתו לרצון בזכות אבותיו וגם בזכות האמונה בהשם יתברך וקיומו מצות תפלה עתה ... ולכן כיון שבצבור נשמעת תמיד ותפלת יחיד אף של אדם גדול וצדיק אינו ברור שתתקבל, יש חיוב על כל אדם שיתפלל בצבור והוי טעם זה שתפלת הצבור נשמעת יותר עצם הדין ממילא".
10. **מאור ושמש, פרשת משפטים:** "וזהו פירוש הפסוק 'ועבדתם' את ה' אלהיכם פירוש לשון רבים, ואיזוהי עבודה שהיא בלב - הוי אומר זו תפלה (תענית ב א). ואמר הכתוב אם תעבדו ביחד את ה' אלהיכם, דהיינו שתתפללו יחד עם הציבור - וברך את 'לחמך' ואת 'מימיך' פירוש, שיברך את פרנסתך, שתהיה לך פרנסה טובה ורחבה. גם וברך את 'לחמך' ואת 'מימיך' קאי על התורה, אם תתפללו עם הציבור - תשיגו השגות התורה".

**ב. מצוה דרבים**

1. **ברכות, דף מ"ז:** "מעשה ברבי אליעזר שנכנס לבית הכנסת ולא מצא עשרה, ושחרר עבדו והשלימו לעשרה ... והיכי עביד הכי? והאמר רב יהודה: כל המשחרר עבדו עובר בעשה, שנאמר: לעלם בהם תעבדו! - לדבר מצוה שאני. - מצוה הבאה בעבירה היא! - מצוה דרבים שאני".
2. **רש"י שם:** "מצוה דרבים - להוציא רבים ידי חובתם בקדושה".
3. **תוספות שם:** "דהכא חזינן דאתיא תפלה דרבנן ודחיא קרא דלעולם בהם תעבודו".
4. **תוספות הרא"ש, שם:** "מצוה דרבים שאני. דאלים עשה דרבים דכתיב ונקדשתי בתוך בני ישראל דהיינו עשה דמקדשין את השם ברבים בעשרה, ואפילו הוי מילתא דרבנן כגון לשמוע קדושה וברכו שלא מצינו לו עיקר מן התורה אפ"ה דחי עשה דיחיד, דלא מסתבר לומר דאיירי בעשה דאורייתא כגון לקרות פרשת זכור שהיא מן התורה דמשמע דבכל ענין איירי".
5. **ספר החינוך, מצוה שמ"ז:** "מצות עבודה בעבד כנעני לעולם - ... ומהיות יסוד המצוה כדי שירבו בני אדם בעבודת בוראם ברוך הוא, התירו חכמים זכרונם לברכה לעבור על מצוה זו בכל עת שביטול מצוה זו יהיה גורם למצוה אחרת, ואפילו בשביל מצוה דרבנן אם היא מצוה דרבים, כגון שלא היו עשרה בבית הכנסת וצריכין לשחרר העבד ולהשלים המנין. ואל יקשה עליך, ואיך נדחה מצות עשה זו דאורייתא בשביל מצוה דרבנן, כי מפני שיסוד המצוה אינו אלא כדי להרבות עבודתו ברוך הוא, אחר שבשחרורו עכשיו נעשית מצוה, ועוד שגם הוא מתרבה בגופו במצוות שלא היה חייב קודם השחרור, בין זה וזה אמרו זכרונם לברכה שמותר לשחררו, שכן קיבלו הענין".
6. **ילקוט יוסף – תפילה, סימן צ', דין תפילה בציבור, הערה א':** "והנה אף דילפינן דדברים שבקדושה אינם אלא בעשרה מקרא דונקדשתי בתוך בני ישראל, אין ללמוד מזה דתפלה בצבור יש בה קיום מצוה מן התורה, דאין זה לימוד גמור אלא אסמכתא בעלמא ... וכשם דהא דדברים שבקדושה שאינן נאמרים אלא בעשרה אינו אלא מדרבנן, כך תפלה בצבור אינה אלא מדרבנן ... גם בספר קרן אורה (סוטה לח א) כתב, דאפילו לדברי הרמב"ם דתפלה מן התורה, תפלה בצבור נראה דלא הוי אלא מדרבנן, דנהי דדאורייתא היא מכל מקום חיובא הוא על כל יחיד ויחיד לעבדו בשאלת צרכיו ממנו יתברך ... וראיתי מי שציין להרשב"ץ בחלק ב' (סי' קסג), שכתב, דתפלה בצבור היא מן התורה. אך המעיין שם יראה שלא כתב כן על תפלה בצבור אלא על דברים שבקדושה, בעניית אמן בעשרה וקריאת התורה בעשרה, דכיון דילפינן מגזרה שוה הוי מן התורה".

**ג. עירוב תחומין ו"שבות דשבות" לצורך תפילה במניין**

1. **שולחן ערוך אורח חיים, תט"ו א':** "אין מערבין עירובי תחומין אלא לדבר מצוה, כגון שהיה רוצה לילך לבית האבל, או לבית המשתה של נישואין, או להקביל פני רבו או חבירו שבא מן הדרך וכיוצא באלו, הגה: או שרוצה לילך לטייל ביום טוב או שבת בפרדס שיש בו שמחה בזה מקרי דבר מצוה".
2. **מגן אברהם, שם:** "במהרי"ל נסתפק אם מותר לערב כדי לילך למנין, ולפי מה שכתבתי סימן צ' [שרק מי שהינו אנוס ותש כוחו פטור מתפילה במניין; ראה להלן], ודאי שרי".
3. **משנה ברורה, שם:** "וכיוצא באלו - כגון שצריך לצאת לפקח על עסקי רבים או ללכת לברית מילה או להתפלל במנין".
4. **שו"ת האלף לך שלמה, אורח חיים קצ"א:** "שאלה: האם מותר לילך חוץ לתחום בשבת להתפלל בעשרה? הנה כבר ראה רום מעלתו מה שכתב המגן אברהם דאפילו לערוב ערובי תחומין לילך למנין אוסר המהרי"ל, ואף שהמג"א מתיר היינו רק ע"י עירוב אבל בלי עירוב מודה דאסור. ומה שהעיר ממה דר"א שיחרר עבדו והשלימו לעשרה מכח דהוי עשה דרבים, יש לחלק ... ולכך אין להתיר שום איסור עבור קיום איזה מצוה".
5. **שולחן ערוך אורח חיים, ש"ז ה':** "דבר שאינו מלאכה, ואינו אסור לעשות בשבת אלא משום שבות, מותר לישראל לומר לא"י לעשותו בשבת; והוא שיהיה שם מקצת חולי, או יהיה צריך לדבר צורך הרבה, או מפני מצוה".
6. **שו"ת חוות יאיר, קט"ו:** "שאלני בעל בית עשיר ומכובד אם יכול לבא בבקר בבקר יום שבת קודש להתפלל בעשרה ולשמוע קריאת התורה בספינה שישכור מערב שבת אצל ספין המעבירו. ולא רציתי להתיר, מפני שחקרתי ושמעתי דרבנן קשישא דהוו שם מקמי דידי רבנים נשאלו ולא התירו, והטעם שלא התירו אפשר מפני דאף על גב דאין כאן אפילו אומר לגוי להעבירו רק שבות דשבות, דשט על המים אינו רק גזירות חכמים והגזירה רחוקה מאד גזירה שמא יעשה חביות של שייטין, ומה גם בזמנינו דאפשר בזמניהם היה מלאכה זו עשיית חביות קל רגיל ומצוי מה שאין כן בזמנינו, מכל מקום הרי גם להתפלל בעשרה אינו מצוה כולי האי. ובמהרי"ל הלכות עירובין גבי אין מערבין רק לדבר מצוה, דלהתפלל בעשרה קיל מלילך למשתה נישואין, וחלילה לנו למעט במצות עשה של "ונקדשתי בתוך בני ישראל" שהוא קדיש וברכו בעשרה, עם כל זה אינו מצות עשה דרמיא עליה. ולכן אין ללמוד מהא דבגמרא ברכות דף מ"ז דר' אלעזר שיחרר עבדו להשלימו לעשרה, משום דמצוה שאני, ובברכות אמר מצוה דרבים שאני; ונראה לי דאין הכוונה דהמצוה נהוגה בכל ישראל, רק רצה לומר שהוא קידוש השם ודווקא ברבים ואם לא שחררו היה בטל המצוה מכל הרבים ההם שהיו נאספין יחד ... ונחזור לדברינו בספינה אחרת אם הולכת בלאו הכי, ואפילו אומר לגוי שיעבירנו, אם יש להתיר שלא יבטל מנין וקריאת התורה בציבור; ומצד הסברא היה נראה להקל מר' אלעזר ששחרר וכו', רק שכבר כתבנו דיש לומר דלא תעשה דגזירות דרבנן חמירא טפי מאיסור שחרור עבד, דהוה ליה רק עשה ד"לעולם בהם תעבודו" ... ואמרינן בכמה דוכתי חכמים עשו חיזוק לדבריהם יותר משל תורה. והרי אסיפת עם לקדש שמו יתברך ברבים עם גודל הפלגת מעלתו בלתי שיעור, אינו רק מצוה דרבנן, ותפילה גופיה סבירא להו לרוב הפוסקים שהוא דרבנן. וכן גם קריאת ספר תורה אינו רק מדרבנן ... סוף דבר כמו שאמרו רבותינו ז"ל אין מדמין בשבותין, הכי נמי אין לעשות שום מעשה על ידי שנלמד מדחיית דבר לדבר, שבקל יש צד חומר או צד קל המבדיל בין דבר לדבר".
7. **שו"ת אגרות משה, אורח חיים ג' מ"ב:** "בדבר מקרר האויר אייר קאנדישאנער שבביהכ"נ שמעמידין בע"ש שיהיה מחובר למורה שעות באופן שנפתח לעבוד מעצמו קודם התפלה שחרית ונסגר מעצמו אחר התפלה, ונזדמן שנתחלף האויר בשבת מכפי שהיה בע"ש שנעשה יום קר ואי אפשר להרבה מתפללין לסבול הקור הנוסף ע"י האייר קאנדישאנער עד שהרבה עוזבים את ביהכ"נ בשביל זה, אם מותר לומר לנכרי שיפסיק את זרם העלעקטרי ויפסק עבודת האייר קאנדישאנער כיון שהוא לצורך רבים. הנה אם הוא באופן שקשה לסבול להרבה אנשים אף אם הם מיעוט מהמתפללים עד שמוכרחין לילך מבית הכנסת אף שליכא חשש חולי, או שיש חשש חולי מזה אף שיכולים לסבול וישארו בבית הכנסת להתפלל, מותר לומר לנכרי שיפסיק זרם העלעקטרי כדי להפסיק הקור ... הרי דלצורך מצוה דרבים אין להחמיר, ואם כן כל שכן בזה שהוא בטול תפלה בצבור וקריאת התורה להרבה אנשים שיש להתיר. ובפרט שלא ברור פסיקת העלעקטרי באין דבר הדולק מזה אם יש בזה איסור דאורייתא...".
8. **פסקי תשובות ש"ז י':** "ובפוסקים כתבו לדון בענין איסורים דרבנן ע"י נכרי לצורך תפילה בציבור וקריאת ספר תורה והפטרה (טלטול נביא ברשוה"ר שלנו ע"י נכרי, להביא טלית וחומש וסידור לבית הכנסת, לטלטל זקן בכסא לבית הכנסת, וכיוצא בזה), וכבר נהגו להקל בכל זה, והנח להם לישראל".
9. **תורת המחנה – שבת:** "למעשה, ניתן לסמוך על שיטות המקילים בשבות דשבות לצורך מצוה, ולצאת בשבת מן העירוב לצורך מצוה, כתפילה בציבור, תוך נשיאת חפצים חיוניים בשינוי מדרך נשיאתם הרגילה, כגון בהנחתם בין הבגד לבשר, בתוך הגרב, או בתוך הנעל ... שמענו מכמה מגדולי הדור שבשל חשיבות שמירת האווירה התורנית במסגרת הצבאית, ומניעת שחיקה רוחנית של החייל, ניתן להקל במצבים נדירים (כגון בראש השנה, יום כיפור, וכד') שחייל שאין בידו שום אפשרות לצאת מהחמ"ל לצורך תפילה אלא באמצעות הפעלת מנגנון חשמלי (כלחיצה על מתג לפתיחת הדלת, או העברת שיחות הטלפון לחמ"ל חלופי), יהיה רשאי ללחוץ עליו בשינוי, שכן מצינו שפעמים התירו לצורך מצוה שבות דשבות ע"י ישראל ... לעומת זאת בספר קדושת השבת (ח"ב אינטרקום סעיף לו) כתב בשם הגרי"ש אלישיב והגר"מ אליהו שאף לצורך מצוה, ואף במצבי דחק גדולים, כגון שאינו יכול להיכנס לביתו בלא שיפעיל מנגנון חשמלי ובשל כך יהיה עליו להישאר שעות רבות בחוץ, אינו רשאי להפעיל מנגנון חשמלי בשינוי. ולמעשה, חייל הנצרך להקל בענין זה, יוועץ ברב היחידה כיצד לנהוג".

**ד. תפילה במניין במקום חולי, חולשה והפסד**

1. **ברכות, דף ז'-ח':** "אמר ליה רבי יצחק לרב נחמן: מאי טעמא לא אתי מר לבי כנישתא לצלויי? אמר ליה: לא יכילנא. אמר ליה: לכנפי למר עשרה וליצלי. אמר ליה: טריחא לי מלתא. ולימא ליה מר לשלוחא דצבורא, בעידנא דמצלי צבורא ליתי ולודעיה למר. אמר ליה: מאי כולי האי? אמר ליה: דאמר רבי יוחנן משום רבי שמעון בן יוחי, מאי דכתיב "ואני תפלתי לך ה' עת רצון" - אימתי עת רצון? בשעה שהצבור מתפללין ... תניא נמי הכי, רבי נתן אומר: מנין שאין הקדוש ברוך הוא מואס בתפלתן של רבים, שנאמר: "הן א-ל כביר ולא ימאס", וכתיב: "פדה בשלום נפשי מקרב לי וגו' " ... אמר ריש לקיש: כל מי שיש לו בית הכנסת בעירו ואינו נכנס שם להתפלל - נקרא שכן רע".
2. **רמב"ם תפילה, ח' א':** "תפלת הציבור נשמעת תמיד ואפילו היו בהן חוטאים אין הקדוש ברוך הוא מואס בתפלתן של רבים, לפיכך צריך אדם לשתף עצמו עם הציבור, ולא יתפלל ביחיד כל זמן שיכול להתפלל עם הציבור".
3. **שולחן ערוך אורח חיים, צ' ט':** "ישתדל אדם להתפלל בב"ה עם הציבור, ואם הוא אנוס שאינו יכול לבוא לב"ה, יכוין להתפלל בשעה שהציבור מתפללים".
4. **מגן אברהם, שם:** "אנוס שאינו יכול לבוא לבית הכנסת - פירוש שתש כחו, אף על פי שאינו חולה; דאם היה רב נחמן חולה, אם כן מאי שאל לו מאי טעמא לא אתי מר לבי כנישתא? אלא על כרחך שלא היה חולה ממש".
5. **משנה ברורה, שם:** "ואם הוא אונס ממון שמחמת השתדלותו להתפלל עם הצבור יבוא לידי הפסד, יכול להתפלל בביתו ביחיד או בבית הכנסת בלא צבור, אבל משום מניעת ריוח לא ימנע מלהתפלל עם הצבור; דחילוק יש בין מניעת ריוח לבין הפסד מכיסו. וכן כתב בשם יעקב, והעיד על הגאון מוה' זלמן מירל"ש אב"ד דק"ק האמבורג, שפעם אחת הלך לבית הכנסת מעוטף בטלית ותפילין כדרכו ופגע בו אדם אחד שהיה לו למכור אבנים טובות ורצה שילך עמו לביתו, והגאון השיב לו שימתין עד שיבוא מבית הכנסת ובתוך כך מכרן לאחר, והאחר הרויח בהם כמה אלפים. ושמח הגאון שמחה גדולה שהשליך מנגד ממון רב עבור תפילת ציבור. וכן כתב בספר אליהו רבא בשם תשובת בית יוסף, דיש לקנוס האנשים שמונעים לילך לבית הכנסת משום שעוסקין בתורה או משום שמשתכרין ממון; ולעשירים יש לקנוס יותר. ובעל תורה אף שעוסק בלימוד מכל מקום איכא חשדא וחילול השם".
6. **שו"ת אגרות משה, אורח חיים ב' כ"ז:** "אם ת"ח רשאי להתפלל ביחידות באשר שרוצה ללמוד בזמן מאוחר בלילה ויקשה לפניו לקום להתפלל בצבור - הנה להתפלל בעשרה הוא חיוב מצוה על האדם ולא רק הדור ומעלה בעלמא ... עכ"פ כיון שחזינן שצריך לטרוח הרבה מוכרחין לומר שהוא חיוב מצוה על האדם להתפלל בעשרה, ומה שלא חייבו אף לטרוח טובא הוא משום דאף במ"ע דאורייתא איכא שיעורים ... ואין לדייק מלשון "ישתדל אדם" להתפלל בביהכ"נ עם הצבור שבסעיף ט' לומר שהוא רק מעלה בעלמא, דגם על חיוב שייך לשון זה ... ואף שבגמ' ברכות דף ח' איתא שהוא משום דבצבור נשמע ומתקבל התפלה וכן הוא ברמב"ם רפ"ח מתפלה, מסתבר שזה עצמו עושה החיוב דאם לא היה אפשריות לתפלתו של האדם להתקבל, אפשר שלא היתה תפלה כלל ולא היה יוצא ידי מצות תפלה, ורק מכיון שכל תפלה אפשר שתתקבל יוצא אדם במצות תפלה משום שאף אדם שלא זהיר במצות אפשר שיש לו זכות שתתקבל תפלתו לרצון בזכות אבותיו וגם בזכות האמונה בהשם ית' וקיומו מצות תפלה עתה ... עכ"פ תפלה בצבור הוא חיוב וא"כ אין שייך לחלק בין ת"ח לסתם אדם אם אינו כרשב"י וחבריו שרשאים לבטל גם עיקר תפלה שדין זה ליכא לת"ח שבזמננו ... ובעצם איני רואה שיש כאן בטול תורה דיכול לסדר סדר למודו באופן שלא יתבטל מתפלה בצבור דלעומת שעשה סדרו ללמד בזמן מאוחר בלילה, הרי יכול לסדר שילמוד אותו הזמן ביום בשעה שמבטל עתה ביום בשביל זה, ולא יצטרך לבטל תפלה בצבור וכל המצות המסתעפים מזה לשמוע קדיש וקדושה וברכו ועניית הרבה אמנים שלא יוכל לקיים המתפלל ביחידי. ידידו מוקירו, משה פיינשטיין".
7. **שו"ת מנחת יצחק, ו' ז':** "והנראה לומר עוד בלשון 'ישתדל' אדם להתפלל בבית הכנסת עם הציבור וכו', דכוונתו כמו דאיתא בטור שאחרי שהביא כמה מאמרי הש"ס המדברים במעלת וגודל הפלגתו של תפילת הציבור סיים בזו הלשון: "לכן צריך להשתדל בכל כחו להתפלל עם הצבור וכו' "; דהדגיש 'בכל כחו', ובודאי רצונו לומר כלפי מה שיש לפעמים מניעות אשר לפיהו פטור מתפילה בצבור על ידי וכיוצא בזה, מכל מקום מחמת גודל מעלתו ישתדל בכל כחו לפנים משורת הדין אם יש באפשרותו להתגבר על המניעות יעשה כן. וכן יש לומר כוונת המחבר בשולחן ערוך 'ישתדל', וקל להבין".
8. **ספר "תפילה כהלכתה", ח' י':** "אדם שהשתדלותו להתפלל בציבור תגרום לו הפסד כספי, רשאי להתפלל ביחידות, או על כל פנים בבית הכנסת בלא מניין. על כן, המאחר לקום, ואם יאחר למקום לימודו או עבודתו יפסיד ממשכורתו - רשאי להתפלל ביחידות; וכן הכריע הגרי"ש אלישיב שליט"א. ועוד, שמי שיש לו הסעה מאורגנת למקום לימודו או עבודתו ואיחר לקום, ואם יתפלל בציבור יאלץ לנסוע בתחבורה ציבורית - במידה ואורך הנסיעה 36 דקות (36 דקות הן שיעור "הילוך מיל וחזרתו", פעמיים 18 דק') יותר מן ההסעה המאורגנת - מותר להתפלל ביחידות, ובפרט אם חושש שבנסיעתו בתחבורה הציבורית עלול להיכשל בהסתכלות אסורה".

**ה. טירחה ומאמץ**

1. **מגן אברהם, שם:** "ודוקא אם טריחא ליה מילתא לאסוף י', ובסמ"ג משמע שרב נחמן לא היה רוצה להטריח י' אנשים שיבואו אצלו".
2. **פסחים, דף מ"ו:** "אמר רבי אבהו אמר רבי שמעון בן לקיש: לתפלה - ארבעה מילין ... אמר רבי יוסי ברבי חנינא: לא שנו אלא לפניו, אבל לאחריו - אפילו מיל אינו חוזר. אמר רב אחא: ומינה, מיל הוא דאינו חוזר, הא פחות ממיל - חוזר".
3. **חידושי הריטב"א, שם:** "פירש רבינו חננאל ז"ל ... וכן לתפלה - לרחוץ ידיו לתפלה ... וכן פירשו רבינו האי והרב בעל הערוך ז"ל ... ויש שהיו מפרשים לתפלה - לאדם המתפלל וצריך לנקביו ... אבל רש"י ז"ל פירש לתפלה - להתפלל בבית הכנסת בעשרה, ואתי שפיר אמהלך בדרך שאם רוצה ללון בכפר שאין בו עשרה ויש לפניו מקום שיש בו עשרה צריך ללכת ללון שם".
4. **שולחן ערוך אורח חיים, צ' ט"ז:** "ההולך בדרך והגיע לעיר ורוצה ללון בה, אם לפניו עד ד' מילין מקום שמתפללים בעשרה, צריך לילך שם; ולאחריו, צריך לחזור עד מיל, כדי להתפלל בעשרה".
5. **משנה ברורה, שם:** "והיושב בביתו דינו כמלאחריו. על כן, הדר בישוב תוך מיל למקום שמתפללין בעשרה צריך לילך בכל יום בבוקר להתפלל בעשרה, אבל לא בערב כי אינו צריך לילך בלילה בדרך בשביל מנין. וזה הסעיף הוא תוכחת מגולה לאותן האנשים שהם בעיר ומתעצלים לילך לבית הכנסת להתפלל מנחה ומעריב". **פסקי תשובות, שם:** "הנמצא בבית הכנסת ויודע שתוך זמן הליכת מיל הלוך וחזור (36 דקות) יתקיים שם מנין תפילה, צריך להמתין להם".

**ו. חופשה במקום שאין בו מניין**

1. **שולחן ערוך, שם י"ז:** "יש מי שאומר, שמכל שכן שלא ישכים אדם לילך מעיר שמתפללים בה בעשרה, אם יכול לבוא למחוז חפצו בעוד היום גדול ושלא יהא צריך ללכת יחידי אחר התפלה".
2. **משנה ברורה, שם:** "מיירי בהולך לדבר רשות".
3. **הרש"ז אויערבך, הליכות שלמה - תפילה, ה' ד':** "אין ראוי לנסוע ביודעין למקום שאין שם עשרה מתפללים, אלא אם כן נוסע לצורכי בריאות, פרנסה או מצוה - כדי שלא יתבטל מתפילה בציבור; כלשון הרמב"ם: "ולא יתפלל ביחיד כל זמן שיכול להתפלל עם הציבור" ".
4. **מאמר הרז"ן גולדברג, שם:** "בדבר מה שכתב מרן מו"ח זצ"ל, שאין ראוי לנסוע ביודעין למקום שאין שם עשרה מתפללים, אלא אם כן לצורכי בריאות או פרנסה או לצורך מצוה, יש לעיין האם הלשון "אין ראוי" כוונתו שאסור לעשות כן, או שאין ראוי ממידת חסידות אבל אינו איסור גמור.

ויש להוכיח שאינו איסור גמור, שהרי לפי פירוש הבעל המאור במסכת שבת נמצא שמותר להיכנס לספינה ג' ימים לפני השבת, אף שידוע שלכשתגיע שבת יצטרך לחללו, כיון שתהיה סכנה אם לא יחללנה, וכן פסק בשולחן ערוך. ומעתה, אם מותר להיכנס למקום שיצטרך לחלל שבת, כל שכן שיש להתיר לנסוע למקום שאין מנין ויצטרך להתפלל ביחידות ... אולם נראה שגם מן הדין יש לאסור בנידון דידן, והוא לפי מה שכתב ה"ישועות ישראל", שעד כאן לא התיר בעל המאור אלא להכניס עצמו למצב שיהיה צריך לחלל שבת משום פיקוח נפש, שזה היתר, אבל אם מכניס עצמו למצב שיעבור עבירה באונס זה אסור. וטעם הדבר, שכל שברצונו מכניס עצמו לאונס, אם כן אין זה אונס אלא רצון ...

והנה אף שקיימא לן שאין צריך לילך להתפלל במנין אם המרחק הוא יותר ממיל, נראה שגם פטור זה הוא מטעם אונס, שגם זה אונס שמצריכין אותו לילך, ואף שאין אונס כזה פוטר ממצוות, מכל מקום ממצות תפילה בציבור פוטר גם אונס כזה, ואם כן חזרנו לדין שאין היתר לנסוע למקום שאין מנין. אמנם אם היינו אומרים שזה שפטור מלילך יותר ממיל להתפלל בציבור אינו מטעם אונס, אלא כך היתה תקנה חכמים שאין החיוב על יותר ממיל, בזה יש לומר שמותר להכניס עצמו לזה, והרי זה כנוסע לפני פסח בדרך רחוקה, שמותר ... וכן יש לומר שחכמים פטרו מלהתפלל במנין אם נמצא בדרך רחוקה יותר ממיל, ואם נאמר כן מותר לנסוע למקום כזה, אם לא משום מידת חסידות, וכנ"ל".

1. **שו"ת שבט הלוי, ו' כ"א:** "ואשר שאל דיש אנשים שנוסעים למקום נופש (שלא לרפואה) או למקום ענוגים מקום שאין שם מנין אם מותר לעשות כן, וטענתם בפיהם כי החיוב של תפלה בצבור הוא דוקא כשיש במקומו מנין, אבל ליסע למקום שאין מנין אין איסור והביאו מצדיקים שעשו כן. וכבודו הביא ראיה מעובדא דר' אליעזר בברכות מ"ז דלא מצא עשרה ושחרר עבדו, ולסברת אותם אנשים אכתי יקשה קושית הגמ' דכיון דבמקום שאין מנין אינו מחויב בתפלה בצבור א"כ הלא עבר בעשה?! ... ובעיקר הדבר פשוט בעיני דאם נוסעים רק לתענוג בעלמא דאיסור קעבדי, דבין בעשה בין בלא תעשה דאורייתא או דרבנן אסור להכניס עצמו למצב שאחר כך תדחה האיסור או שיפטור ממצוה, והדברים ארוכים במקום אחר, דסוף סוף גורם לבטל קדושת ה' בעשרה קדיש קדושה וברכו ועניית האמנים ועוד, ולבטל זה שלא לצורך פשיטא דאיסורא עביד, הגם אם נימא דמי שגר במקום שאין מנין מצורך פרנסתו או כהאי גוונא לא קעביד איסורא, אבל להכניס עצמו לזה אסור. והצדיקים שכתב כבודו אולי היה להם איזה טעם הגון ע"פ הלכה, או לרפואה וכהאי גוונא, ואם הוא באמת שלא לצורך כלל מצדיקים כאלה לא שמענו".
2. **שו"ת תשובות והנהגות, ב' ס"ג:** "בנוסע לכמה שבועות ואין מנין, הלוא מתבטל מדברים שבקדושה ותפלה בציבור וקריאת התורה, וכוונתו רק להתענג וליהנות ולא לבריאות, ולמה נתיר לו להתבטל ממלאכת שמים בלי שום צורך כלל?! ואף שבני כפרים גרו בכפר ולא היה להם ציבור אפילו בשבתות רק כשבאו לעיר, הלוא עמי הארץ היו עד שלא ידעו לקרות וטרודים בפרנסתם, ולא היה כח לחכמים לעוררם לצאת לעיר לגור שמה, אבל כאן שנוסע רק לבלות לכמה שבועות, למה נתיר לו לפרוק מעצמו עול מלכות שמים כמה שבועות?! הן אמת שתפלה בציבור אינה חיוב גמור, שבגמרא ברכות (ז ב) פטר עצמו ר"נ מתפלה בציבור שטירחה רבה היא לו, שלא מצינו כן בשאר מצוות, מ"מ הלוא זוכה בכך לכמה מצוות דרבים לקדש ה' וכדומה, ועיין בש"ע הגרש"ז (צ) שמפליג שאף על פי שהמצוה דרבנן היא, גדולה היא ממ"ע של תורה שמקדשים בה ה' ברבים ... ורק בחולה או מי שזקוק למנוחה מותר לו לבטל עכשיו מכל אלו, שמרענן עצמו בכוחותיו שיוכל אח"כ לעבוד ה' יותר, וע"ז סמכו כמה צדיקים שנסעו למקומות שאין מנין שלא הפריעו אותם ויוכלו לעבוד ה' אז, או אח"כ יותר במנוחה שלימה, אבל לא כל הרוצה ליטול את השם יבוא ויטול, וישתדל למצוא מקום שיש מנין אם אפשר".